ការពិនិត្យមាត់ស្បូននៅប្រទេសអូស្ត្រាលី

ការធ្វើតេស្តពិនិត្យមាត់ស្បូនរៀងរាល់ 5 ឆ្នាំម្តង គឺជាមធ្យោបាយ​ដ៏​ល្អ​បំផុត​ដើម្បីការពារខ្លួនអ្នកប្រឆាំង​នឹងជំងឺមហារីកមាត់ស្បូន – សូមកក់​ទុកការណាត់ជួបមួយនៅថ្ងៃនេះ ជាមួយអ្នកផ្តល់​សេវាកម្ម​ថែ​ទាំ​សុខ​ភាព​របស់អ្នក។

# តើការពិនិត្យមាត់ស្បូនគឺជាអ្វី?

ការពិនិត្យមាត់ស្បូនពាក់ព័ន្ធនឹងការប្រមូលសំណាកមួយពីយោនី ឬមាត់ស្បូនរបស់អ្នក ដែលបន្ទាប់មកត្រូវ​គេ​យក​ទៅ​ធ្វើ​តេស្តរកមើល​សញ្ញា​នានានៃវីរុស human papillomavirus (HPV) – ដែល​បណ្ដាល​ជាការ​ឆ្លង​ជំងឺ​​ទូទៅមួយ។

ករណីភាគច្រើននៃវីរុស HPV បាត់​ទៅ​វិញ​ដោយខ្លួន​ឯងក្នុង​រយៈ​ពេល 1 ទៅ 2 ឆ្នាំ។ ប្រសិនបើរាងកាយមិន​បំបាត់​វីរុស HPV ទៅ​វិញ​ទេនោះ វាអាច​បណ្តាល​ឱ្យមានការប្រែ​ប្រួល​កោសិកាមាត់ស្បូនមិនប្រក្រតី។ ប្រសិនបើទុកចោលដោយមិនបានរកឃើញ និង/ឬមិនបានព្យាបាល​ទេ​នោះ ការប្រែ​ប្រួល​ទាំងនេះអាច​វិវឌ្ឍ​ទៅ​ជាជំងឺ​មហារីក​មាត់​ស្បូន។

# ហេតុអ្វីវាមានសារៈសំខាន់?

ការពិនិត្យមាត់ស្បូន គឺជាមធ្យោបាយដ៏ល្អបំផុតដើម្បី​ការពារខ្លួនអ្នក​ពីជំងឺមហារីកមាត់ស្បូន។

មនុស្សភាគច្រើនដែលកើតជំងឺមហារីកមាត់ស្បូនក្នុងប្រទេសអូស្ត្រាលី មិនដែលពិនិត្យ ឬមិនបានពិនិត្យជាទៀងទាត់ទេ។ ប្រសិនបើមាន​ការ​រក​ឃើញ​វីរុស HPV ឬភាពមិនប្រក្រតី​នៅ​ក្នុងអំឡុង​ពេល​នៃ​ការ​ពិនិត្យ អ្នកផ្តល់សេវាកម្មថែទាំសុខភាព​របស់អ្នក​អាច​តាម​ដាន ឬព្យាបាលវា មុនពេលវាវិវឌ្ឍ​ទៅជាជំងឺមហារីកមាត់ស្បូន។

# តើការពិនិត្យមាត់ស្បូនពាក់ព័ន្ធនឹងអ្វីខ្លះ?

អ្នកអាច **ជ្រើសរើស** ដើម្បីពិនិត្យដោយ៖

* ប្រមូលសំណាកយោនី​របស់អ្នក​ដោយ​ផ្ទាល់​ខ្លួន (ការប្រមូលដោយខ្លួនឯង) ឬ
* ឱ្យអ្នកផ្តល់សេវាកម្មថែទាំសុខភាពប្រមូលសំណាករបស់អ្នក។

ជម្រើសទាំងពីរគឺជាវិធីដែលមាន **ភាពត្រឹមត្រូវស្មើគ្នា និង​ប្រកប​ដោយសុវត្ថិភាព** ក្នុងការរកមើល​វីរុស HPV និងជំងឺមាត់ស្បូន​ដែល​ពាក់ព័ន្ធ។​

**ការប្រមូលខ្លួនឯង៖** អ្នកនឹងធ្វើកិច្ចការនេះ​ដោយខ្លួន​ឯង​នៅ​កន្លែង​ឯក​ជនមួយ (ឧទាហរណ៍៖ នៅពីក្រោយរបាំង ឬក្នុងបន្ទប់ទឹក) ហើយ​អ្នកប្រមូលសំណាកពីយោនី​របស់អ្នក​ដោយ​ប្រើ​តម្បារ​ចុងសំឡីមួយ។ អ្នកផ្តល់សេវាកម្មថែទាំសុខភាពរបស់អ្នក នឹងផ្តល់ឱ្យអ្នកនូវ​ព័ត៌មាន​បន្ថែមដើម្បីជួយអ្នកក្នុងការប្រមូលសំណាកផ្ទាល់ខ្លួនរបស់អ្នក។ ពួកគេនឹងផ្ញើសំណាកទៅមន្ទីរពិសោធន៍ដើម្បីធ្វើតេស្ត ហើយប្រាប់​អ្នក​ពីរបៀបដែលអ្នកនឹងទទួលបានលទ្ធផលរបស់អ្នក។

ប្រសិនបើគេមិនបាន​រកឃើញវីរុស HPV ទេ​នោះ អ្នកនឹងមានសេចក្តី​ស្ងប់ចិត្ត មុននឹងត្រឡប់ទៅធ្វើតេស្តពិនិត្យមាត់ស្បូន​​របស់​អ្នក​ម្ដង​ទៀត​​ក្នុងរយៈពេល 5 ឆ្នាំ​ក្រោយ​។ ប្រសិនបើនគេរកឃើញវីរុស HPV អ្នកនឹងត្រូវធ្វើតេស្តបន្ថែមទៀត ឬនឹងត្រូវគេបញ្ជូនបន្តទៅគ្រូពេទ្យឯកទេសម្នាក់។

**ការប្រមូលដោយអ្នកផ្តល់សេវាកម្មថែទាំសុខភាព៖** នេះនឹងត្រូវ​បាន​ធ្វើឡើង​នៅកន្លែងឯកជនមួយ ជាមួយអ្នកផ្តល់សេវាកម្មថែទាំ​សុខភាពរបស់អ្នក ដោយ​គេត្រូវដាក់ប្រដាប់បើកមើល​មាត់ស្បូន​មួយ​ទៅក្នុងយោនី​របស់អ្នក ហើយ​ប្រើជក់តូចមួយ​ដើម្បី​​ប្រមូល​សំណាក​មួយពីមាត់ស្បូនរបស់អ្នក។ អ្នកផ្តល់សេវាកម្មថែទាំសុខភាពរបស់អ្នក នឹងផ្ញើសំណាកទៅ​មន្ទីរ​ពិសោធន៍ដើម្បីធ្វើតេស្ត ហើយនឹងប្រាប់អ្នកពីរបៀបដែលអ្នកនឹង​ទទួល​បានលទ្ធផលរបស់អ្នក។

# តើសំណាកដែលប្រមូលដោយខ្លួនឯង មានប្រសិទ្ធភាពដូច​គ្នានឹង​សំណាកដែលយកដោយអ្នកផ្តល់សេវាកម្មថែទាំសុខភាពរបស់ខ្ញុំដែរទេ?

​មាន​ប្រសិទ្ធភាព​​ពិតមែនហើយ។ ជម្រើសនៃការប្រមូលទាំងពីរ​នេះ​គឺជាវិធីមានប្រសិទ្ធភាពស្មើគ្នា និង​ប្រកបដោយសុវត្ថិភាពក្នុងការរកមើល​វីរុស HPV និងជំងឺមាត់ស្បូន​ដែល​ពាក់ព័ន្ធ។

សំណាកមួយដែលយកដោយអ្នកផ្តល់សេវាកម្មថែទាំសុខភាព មាន​ផ្ទុកកោសិកាមាត់ស្បូនជា​ច្រើន។ កោសិកាទាំងនេះអាចត្រូវបានគេធ្វើតេស្តរកមើលវីរុស HPV។ ប្រសិនបើគេ​បាន​រកឃើញវីរុស HPV សំណាកដដែលអាចត្រូវ​បាន​គេ​ធ្វើតេស្តម្តងទៀត ដើម្បីពិនិត្យមើលថាតើមានការផ្លាស់ប្តូរ​ប្រែ​ប្រួល​​កោសិកាមិនប្រក្រតីណាមួយ​ដែរឬទេ។

សំណាកដែលប្រមូលដោយខ្លួនឯងមានផ្ទុកកោសិកាយោនី​​ជា​ច្រើន (មិនមែនជាកោសិកាពីមាត់ស្បូនរបស់អ្នកទេ) ហើយអាចត្រូវ​​គេធ្វើ​តេស្តរកមើលវីរុស HPV។

ប្រសិនបើគេ​បាន​រកឃើញវីរុស HPV នៅក្នុងសំណាកដែល​ប្រមូល​ដោយ​ខ្លួនឯង អ្នកនឹងត្រូវត្រឡប់ទៅជួបអ្នកផ្តល់សេវាកម្មថែទាំ​សុខ​ភាពរបស់អ្នកវិញ ដើម្បីឱ្យពួកគេប្រមូលសំណាកមួយ ឬអ្នកអាច​ត្រូវ​បានគេបញ្ជូនទៅ​ជួប​គ្រូពេទ្យឯកទេសម្នាក់ដើម្បីធ្វើតេស្ត​បន្ថែម​ទៀត។ អ្នកផ្តល់សេវាកម្មថែទាំសុខភាពរបស់អ្នក អាចនិយាយជា​មួយអ្នក​អំពីលទ្ធផលរបស់អ្នក ហើយថាតើវាមានន័យយ៉ាងណាដែរ​ចំពោះ​អ្នក។

# តើខ្ញុំត្រូវការរធ្វើតេស្តពិនិត្យមាត់ស្បូនទេ?

ប្រសិនបើអ្នក៖

* ជាស្ត្រី ឬអ្នកដែលមានមាត់ស្បូន
* មានអាយុចន្លោះពី 25-74 ឆ្នាំ ហើយ
* ធ្លាប់មានទំនាក់ទំនងផ្លូវភេទប្រភេទណាមួយ (ជាមួយនរណាម្នាក់ ដោយ​រាប់​បញ្ចូល​​ទាំងអ្នកដែលមានភេទដូចគ្នា)

អ្នកគួរតែធ្វើតេស្តពិនិត្យមាត់ស្បូនរៀងរាល់ 5 ឆ្នាំម្តង រហូតដល់អាយុ 75 ឆ្នាំ។

# តើខ្ញុំអាចធ្វើតេស្តពិនិត្យមាត់ស្បូននៅឯណា?

វេជ្ជបណ្ឌិត/GP, គិលានុបដ្ឋាក ឬអ្នកផ្តល់សេវាកម្មថែទាំសុខភាព​របស់អ្នកនៅមណ្ឌលសុខភាពសហគមន៍ ឬមណ្ឌលសុខភាពស្ត្រី, គ្លីនិកធ្វើផែនការគ្រួសារ និងគ្លីនិកផ្នែកសុខភាពផ្លូវភេទ ឬសេវាកម្ម​វេជ្ជសាស្ត្រជនជាតិដើម អាចផ្តល់ការពិនិត្យមាត់ស្បូន​បាន​។ សូមចងចាំថា អ្នកអាចស្នើសុំជួប​អ្នកផ្តល់សេវាកម្មថែទាំសុខភាព នូវភេទ​ដែល​អ្នកពេញចិត្តបានគ្រប់ពេល។

# ត្រូវការព័ត៌មានបន្ថែមឬ?

ប្រសិនបើអ្នកមានសំណួរណាមួយអំពីការធ្វើតេស្តពិនិត្យមាត់ស្បូន សូមកក់ទុកការណាត់ជួបមួយដើម្បីពិភាក្សាជាមួយអ្នកផ្តល់សេវាកម្មថែទាំសុខភាពរបស់អ្នក។

ផងដែរនោះ អ្នក​ក៏អាច៖

* ចូលទៅកាន់គេហទំព័រ health.gov.au/NCSP សម្រាប់​ព័ត៌មាន​បន្ថែមអំពីការពិនិត្យមាត់ស្បូន
* ទូរសព្ទទៅលេខ 1800 627 701
* ទូរសព្ទទៅសេវាកម្មបកប្រែភាសាសរសេរ និងបកប្រែផ្ទាល់មាត់ (TIS National) តាមលេខ 13 14 50 ដើម្បីទទួលបានជំនួយ​ជាភាសារបស់អ្នក។